واوره

 ماشومانو ته کیـسه

لیکوال : سـیـد فخـرالـدین هـاشـمـي

بـــــســــــم الــلــه الـــرحـمــن الـــرحـیــم

**د کـتـاب پــه اړه :**

**د کـتــاب نــوم : واوره**

**لیکوال : سیـدفخـرالـدین هاشمي**

**د اثــر ډول : د لومړۍ کتګورئ ماشومانو ته کیسه**

**موضوع : ماشومان په ساده ډول ، مرستې او ګـډ کار ته رابلل . په مرغانو تـرحم ،
 لاسونومینځلوته د ماشومانو هـڅول او د یوه موسم ورپېـژندل .**

**چاپ کال :**

**چاپ ځای :**

**چـاپ شمېـر :**

**یـوه یادونه :** ما دغه کیسه د اولې کتـګورۍ لپاره خوښه کـړه ، پیغام مې پټ او ډېـر کم په کې راوړ . که ژوري هیت یې د لـومړۍ کتګورۍ ماشومانو ته مناسبه نه بولې ، دوهمې کتګورۍ ته دې وټاکي .

له مرستې مو مننه کوم .

|  |
| --- |
| د انځورګـر لپاره معلومات :په دې کيسه کې درې کـرکټرونه انساني دي . ـــــ ثــنـا ۴ کلـنه ـــــ اجمل ۵ کلن ـــــ مـریم ۶ کـلـنـه همدارنګه درې چرګوړي هم شته . سور ، برګ او زېـړ چرګوړی په لومړي انځور کې کوچنۍ ثنا د کوټې له کړکۍ څخه د خپل کور صحن ته ګوري ، له اسمان څخه واوره ، اووري . په حوېلۍ کې د کالو وچولو تناب او د اوبو نلکه هم ښکاري . د واورې اوورېدل دې په واضح ډول انځور شي .  |

**ثــنــا : زموږ کورته بوره را توېـږي .**

|  |
| --- |
| انځورګـرته معلومات :  په دغه انځورکې ثـنا په کړکۍ داسې ولاړه ده چې ښی لاس یې واورې ته د اشارې په ډول نیولی وي او مخ یې په همدې کوټه کې ناست اجمل او مـریم ته ور اړولی وي ، ترڅو هغوی د واورې له اورېـدو خبر کړي . د اجمل او مـریم مخ ته کتابونه پراته وي ، یعنې دوی درسونه لوستل . اجمل او مریم دواړه کوچنۍ ثـنـا ته ګوري . د مریم د هغه لاس شاته چې ، واورې ته يې د اشارې په ډول نیولی ، د واوري اورېدل ښکاري .دا انځور دې داسې وکاږل شي لکه یوه تلویزوني کمره چې دکوټې له داخلې برخې څخه د کړکۍ په طرف ايښې وي او په شاټ کې یې اجمل ، مریم ، ثنا ، کړکۍ او د باندې واوره ښکاره شي .  |

**ثـنـا : اجـمـله ! زمـوږ کورته بـوره را تـوېـږي .**

|  |
| --- |
| انځـورګرته معلومات : په دغه انځور کې اجمل ، مریم او کوچنۍ ثـنا درې واړه د کوټې له کړکۍ څخه د حویلۍ صحن ته ګوري او د واورې د اورېدو تماشه کوي .اجمل دې داسې رسم شي چې مریم ته خبره کوي . مریم دې داسې رسمه شي چې د اجمل خبرې ته متوجې وي .ثنا دې داسې انځور شي چې د اجمل خبرو ته حیرانه وي .  |

**اجمل : مـریـم! ثـنـا واوري ته بوره وایـې .**

|  |
| --- |
| انځورګـر ته معلومات : مریم ، ثـنا او اجمل د خپل کور په بله برخه کې ولاړ دي او د واورې د اورېدو تماشه کوي . د حوېلۍ په یوه کونج کې د چرګانو یوه کوچنۍ کوټه ګۍ ( مرغانچه )هم ښکاري چې ۳ دانې چرګوړي یې مخ ته کوړک ولاړ دي او داسې ښکاري چې یخ نیولي دي . یو چرګوړی زېـړ رنګ لري . یو چرګوړی سور رنګ لري . یو چـرګوړی برګ ، برګ رنګ لري . مریم دې داسې انځور شي چې ثـنا ته خبرې کوي . |

**مـریـم : ثـنـا! دا واوره ده .**

|  |
| --- |
| انځـورګـرته معلومات :هغه پورته د شـپـږم مخ صحنه دلته هم کټ مټ انځورېـږي ، یوازې دلته ثـنـا داسې انځوروو چې له مریم څخه پوښتنه کوي . مریم او اجمل ثـنـا ته ګوري . |

**ثـنـا : مـریـم! واوره خــوږه وي ؟**

|  |
| --- |
| انځورګـرته معلومات : دلته هم هغه د شـپـږم او اووم مخ انځور کاږو ، یوازې په دومره توپيـرچې مریم د ثـنا د پوښتـنې د ځواب ورکولو او ثـنا یې د اورېدلو په حال کې دي . اجمل دې داسې انځور شي چې ثـنا ته خاندي .نور کټ ، مټ هغه د شپـږمې او اوومې صفحې انځورکاروو .  |

**مـریـم : نـه ، واوره ډېـره سـړه ده .**

|  |
| --- |
| انځورګرته معلومات : په دې انځور کې اجمل چرګوړو ته لاس نیولی وي ، مریم او ثـنا یې چرګوړو ته متوجې کړي وي چې له یخ څخه تـرېــږي . واوره هـمداسې اوورې .  |

**اجـمـل : وګـورئ ! د چـرګـوړو یـخ کېـږي .**

|  |
| --- |
| انځورګـرته معلومات : د دې صفحې په انځور کې مریم خبرې کوي ، ثـنا او اجمل دواړه چرګوړو ته په خواخوږۍ سره ګوري . د چرګوړو یخ کېـږي . بیا هم واوره اوورېــږي .  |

**مـریـم : راځـئ چې مـرسته ورسره وکــړو .**

|  |
| --- |
| انځورګرته معلومات :د دې صفحې په انځور کې درې واړه د چرګوړو په طرف ور روان وي . اجمل د خبرو او چرګوړو ته په لاس د اشارې کولو په حال کې دی .بیا هم واوره اووري . چرګوړي او دوی درې واړه په انځور کې شته . |

**اجـمـل : چـرګـوړي بـه خپل کوره کي ته نـنـبــاسـو .**

|  |
| --- |
| انځورګرته معلومات :دوی درې واړه چرګوړو ته نـږدې ولاړ دي . مریم خبرې کوي . |

**مـریم : چـرګوړي په واوره کې مړه کېـږي .**

|  |
| --- |
| انځورګرته معلومات :په دې انځـور کې ثـنـا په سور چـرګوړي پسـې مـنـډي وهي او د رانیولو کوشش یې کوي .مریم او اجمل په بیـګراونډ کې ښکاري چې ثـنا ته ګوري . |

**ثــنــا : سـور چـرګوړی به زه را ونیـسـم .**

|  |
| --- |
| انځورګرته معلومات :په دې انځورکې اجمل په برګ چرګوړي پـسـې زغلي او د رانیو کوشش کوي .په بیګروانډ کې دې ثنا وښودل شي چې په سور چرګوړي پسې زغلي او مریم د دوی ننداره کوي .  |

**اجمل : برګ چرګوړی به زه را ونیسم .**

|  |
| --- |
| انځورګرته معلومات :په دې انځور کې مریم ګورو چې په زېـړ چرګوړي پسې زغلي او د رانیولو کوشش یې کوي . په بیګراونډ کې ثـنـا او اجمل هم په چرګوړو پسې زغلي .  |

**مـریـم : زېـړ چـرګـوړی به زه را ونیـسـم .**

|  |
| --- |
| انځورګرته معلومات :په دې انـځـور کې درې واړه چـرګوړي ګورو چې ، په خپل کوره کي ، کې دي . چرګوړي دننه کړای شوي دي ، ثـنا ، اجمل او مـریم یې د کوره کي مخ ته ولاړ دي .واوره اووري . |

**اجـمـل : وګورئ ، چـرګوړي خوشالـه شول .**

|  |
| --- |
| انځورګرته معلومات :په دې صفحه کې دوه انځوره راځي ، په لومړي انځور کې مریم دېوال ته ولاړه د لرګي تخته را اخلي .  په دوهم انځور کې مریم هغه د لرګي تخته د چرکوړو د کوره کي دروازې ته دروي ، ترڅو چرګوړي د باندې یخ ته را ونه وځي . د مریم خوله د خبرو کولو په خاطر خلاصه وي . په دې انځور کې نور نو چرګوړي نه ښکارېـږي ، اجمل او ثـنـا ولاړ دي او د مریم فعالــيـتونه څاري . |

**مـریم : زه بـه د چرګوړو د کور دروازې ته یوه تخـته ودروم .**

|  |
| --- |
| انځورګرته معلومات :په دې انځـور کې د کور په یوې داسې برنډه کې چې سر يې پټ وي ، ثـنـا او مـریـم خپل لاسونه په صابون میـنځـي ، اجمل د دوی په لاسونـو اوبه ور اچـوي . د اجمل په لاس کې یو پـلا ستیکي کوزه وي .  د انځور په بله برخه کې اجمل خپل لاسونه په صابون مینځي او مریم له هماغې کوزې څخه اوبه پـرې ور اچـوي . |

**اجمـل : راځئ چې خپل لاسـونه په صابون پاک ومینځـو**

|  |
| --- |
| انځورګرته معلومات :په دې انـځـور کې مریم خپل لاسونو اجمل او ثـنا ته ورښـکاروي ، هغـوۍ ورته خاندي ، یـعنې د خوشالۍ فضاه ده . د انځور لوکېشن هـماغـه بـرنډه ده .  |

**مریـم : زما پـاک لاسونه خوښـېـږي .**

|  |
| --- |
| انځورګرته معلومات : په دې انـځـور کې دوۍ ټول په هـمـاغـه برنډه کې ولاړ دي . کوچنۍ ثـنا اجمل ته ګوري او د خبرو په حال کې ده . |

**ثـنــا : اجـمـله ! اوس څـه کوو ؟**

|  |
| --- |
| انځورګرته معلومات :په دې انځور کې اجمل دوی ته په لاس لارښوونه کوي چې له برنډې څـخـه باید کوټې ته لاړشو . |

**اجـمـل : اوس به ګــرمې کـوټـې تـه لاړ شو .**

|  |
| --- |
| انځورګرته معلومات :په دې انځورکې د کوټې دنــنه فضاه ده ، بخارۍ ، بالښتونه ، توشکې او څو کتابونه هم ښکاري . دوۍ بخارۍ ته ناست دي .مریم د خبرو په حال کې ده . ثـنا او اجمل مریم ته ګوري . د خوشالۍ فضاه ده . |

**مــریــم : ثـنـا او اجمـله ! مننه چې مرسته مو راسره وکـړه .**